Մե՛ր	տղա, չծիծաղաս, լավ	չեն	ասիլ, ամոթ	ա. կարելի	ա	մեկ	քացախած	ճամփորդի	քեֆին	դիպչի, տրտինգ	անի, փալանը	շուռ	տա, հետո	տուրուդմբոց	քո	գլխին	գա: Տե՛ս, ես	իմ	պարտքիցը	դուս	էկա, կուզես	ծիծաղի, կուզես պա՛ր	արի, չունքի	հանաք-մասխարություն	չի՛	էսքան	հրաշք	տեսնիլ, աչք	ու	բերան	բռնիլ, ո՛չինչ	չասիլ	կամ	սուս ու	փուս	կշտովն	անց	կենալ: Հմիկ	դու	գիտես: էսպես, ինչպես	տեսանք, մեր	ուղղափառ, աստվածապաշտ, նամազասեր, այլ	ո՛չ	քրիստոնասեր	մոլլեքը, ախունդները, հաջի, թաջիր, արախլու, ղզլբաշ	թարաքյամա, ղարափափախ, մսկլլու, չոբան, քուրդ, պարսիկ, բեկ, խան	սարից	ձորից, տանից, հանդից, գեղերից, յայլաղից, բազարից, առից, տրից, ինչ	ունին-չունին, վեր	ածած՝ գութանը	հանդումը, ոչխարը	սարումը, տավարը	նախրումը, ջուր, վար, ցանք	տեղնուտեղը	երեսի	վրա	թողած, ինչպես	մեկ	թունդ	կռվի	ժամանակի, իրար	գլխով	դիպչելով` Երևան	էին	թափում: Մեկը	ուղտի	վրա	նստած՝ տմբտմբալով, մեկը	իշի	քամակին	բազմած՝ չո՜շ, չո՜շ	ասելով, մեկը յաբվի	վրա	ուռած՝ դա՜հ, դա՜հ	անելով, մեկը	գոմշի	մեջքին՝ հա՛	տպռո՜ւ	կանչելով, մեկը	եզան	պոչի	տակին՝ հո՜, հո՜	ձեն	տալով, մեկը	ղաթրի	ուսին՝ բզելով, ը՜մ, ե՜րի	գոռալով, մեկը	արաբում, մեկը	քեջավում՝ հազար	տեսակ ձենով	իր	ուլախին	քշելով. որը	քյահլան	ձիու	վրա	նստած, յարաղ-ասպաբը	կապած, զարդարված, թվանքն	ուսին դրած՝ ծվծվացնելով, օրզանգուն	զնգզնգացնելով, որը	ոչխարի, իծի	սուրուն	առաջին, որը	մեկ	գառն	ուսին	քցած, որը	մեկ	գիլի	պարկ	վզաքոքին	կապած	յա	թվանքը	միջովն	անցկացրած, որը	մեկ	արջի	մորթի	շուռ	տված, հաքած, մե՛ր	տղա, տե՛ս	ու	քե՛ֆ	արա, էս	թամաշեն	թանկ	աժի, որը	գոմշի	կաշի, որն	իծի	մորթի, որը	մեկ	շան	թուլա	եդևին քցած, որը	մեկ	առըխ	թազի	ձիու	կողքին	կապած, որը	մեկ	գոմփոռ	շուն	սելի	ականը	թոկած՝ Էնքան	վազել, հեթեթացել	էին	էս	խեղճ	գազանքը, որ	լեզվըները	մեկ	գազ	կախ	էր	ընկել, աչքըները	դուս	պրծել: Որի	արաբումն խնոցի, օրորոց, աման-չաման, ամա	բոլորը	դարտակ. որն	իր	լակոտը	քամակին	ղազլով	կամ	փալասով	կապած, չունքի	շատի	հաքին	Էնքան	շոր	չի	կա, որ	երկու	աբասով	առնես, Էն	էլ	կեղտով, ծխով	սևացած, մուր	դառած: Որի սելումն	կամ	ծոցումն	մեկ	կտոր, հազար	տարվան, ժանգոտած, բորբոսնած, քարացած	ճաթ (այսինքն` կորեկի հաց), որը	քթոցով	յա	քաղալագով` հավ, ճիվ, ձագ, թուխսը, ձագեր, ճուտեր, չալ-չալ	վառկըներ	մեջն	արած: